## Prethodno obvezujuće mišljenje Agencije za zaštitu tržišnog natjecanja klasa: 430-01/12-06/15, urbroj: 580-09-1/17-2012-15 od 30. srpnja 2012.

### NN 103/2012 (14.9.2012.), Prethodno obvezujuće mišljenje Agencije za zaštitu tržišnog natjecanja klasa: 430-01/12-06/15, urbroj: 580-09-1/17-2012-15 od 30. srpnja 2012.

103 14.09.2012 Prethodno obvezujuće mišljenje Agencije za zaštitu tržišnog natjecanja klasa: 430-01/12-06/15, urbroj: 580-09-1/17-2012-15 od 30. srpnja 2012.

AGENCIJA ZA ZAŠTITU TRŽIŠNOG NATJECANJA

2262

I. Agencija za zaštitu tržišnog natjecanja (dalje: Agencija) zaprimila je 30. srpnja 2012. od Ministarstva gospodarstva konačni Nacrt prijedloga zakona o poticanju investicija i unapređenju investicijskog okruženja (dalje: Nacrt prijedloga zakona) radi izdavanja prethodnog obvezujućeg mišljenja sukladno članku 10. Zakona o državnim potporama (»Narodne novine«, broj 140/05 i 49/11).

II. Slijedom navedenog, Agencija je, sukladno članku 10. stavku 1. Zakona o državnim potporama, na temelju odluke Vijeća za zaštitu tržišnog natjecanja u sastavu: Mladen Cerovac, mag.iur. zamjenik predsjednice Vijeća, Vesna Patrlj, dipl. iur., članica Vijeća, dr. sc. Mirna Pavletić Župić, članica Vijeća i Milivoj Maršić, dipl. oec., sa 114. sjednice, donijela

PRETHODNO OBVEZUJUĆI MIŠLJENJE

Nacrt prijedloga zakona o poticanju investicija i unapređenju investicijskog okruženja sukladan je sa Zakonom o državnim potporama.

Obrazloženje

Nacrt prijedloga zakona razmatran je isključivo s aspekta primjene Zakona o državnim potporama.

Ocjeni konačnog Nacrt prijedloga zakona prethodio je niz radnih sastanaka održanih između predstavnika Agencije i Ministarstva gospodarstva, čiji je cilj bio usklađenje Nacrta prijedloga zakona sa Zakonom o državnim potporama, a prvi takav sastanak održan je 22. ožujka 2012.

Osim toga, Ministarstvo je Agenciji 14. svibnja i 17. srpnja 2012., dostavilo radne verzije Nacrta prijedloga zakona, na koje je Agencija izdala očitovanja od 21. svibnja i 23. srpnja 2012.

1. Osnovni cilj dodjele državnih potpora

Nacrt prijedloga zakona uređuje poticanje investicija i poticanje investicijskog okruženja u Republici Hrvatskoj čiji je cilj poticanje gospodarskog rasta temeljem ravnomjernog regionalnog razvoja Republike Hrvatske i ostvarenje gospodarske politike Republike Hrvatske, njezinog uključivanja u tokove međunarodne razmjene i jačanje investicijske i konkurentske sposobnosti hrvatskog poduzetništva, te povećanje broja zaposlenih.

Poticajne mjere iz ovog zakona odnose se na projekte investiranja i jačanja konkurentske sposobnosti u: proizvodno-prerađivačkim aktivnostima, razvojno-inovacijskim aktivnostima, aktivnostima poslovne podrške i aktivnostima za usluge koje osiguravaju ostvarenje visoke dodane vrijednosti.

2. Primjenjeni propisi

U ovom postupku ocjene sukladnosti Nacrta prijedloga zakona sa Zakonom o državnim potporama, Agencija je primijenila Zakon o državnim potporama i Uredbu o državnim potporama (»Narodne novine«, broj 50/06; dalje: Uredba), te temeljem članaka 2., 3. i 4. Uredbe primjenjena su pravila za regionalne potpore koja su objavljena u Odluci o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama) i pravila za usavršavanje koja su objavljena u Odluci o objavljivanju općih pravila o skupnim izuzećima u području državnih potpora (»Narodne novine«, broj 37/09; dalje: Odluka o skupnim izuzećima).

3. Korisnici poticajnih mjera/državnih potpora

Iz članka 5. stavka 3. Nacrta prijedloga zakona proizlazi da pravo na poticajne mjere ima trgovačko društvo i poduzetnik – fizička osoba (obrtnik) koja je obveznik poreza na dobit i registrirana na teritoriju Republike Hrvatske.

4. Davatelji državnih potpora

Iz članka 5. stavka 13. Nacrta prijedloga zakona proizlazi da je za dodjelu državnih potpora mikro, malim i srednjim poduzetnicima nadležno Ministarstvo poduzetništva i obrta, dok je za dodjelu potpora velikim poduzetnicima nadležno Ministarstvo gospodarstva.

Veličina poduzetnika određuje se temeljem Zakona o poticanju razvoja malog gospodarstva (»Narodne novine« broj 29/02, 63/07 i 53/12) koji je usklađen s »Preporukom Europske komisije u vezi pojma mikro, malih i srednjih poduzetnika« (»Službeni list« Europske unije, L 124/2003).

5. Instrumenti dodijele državne potpore

U Nacrtu prijedloga zakona predviđena su dva instrumenta dodijele državne potpore i to umanjenje odnosno oslobođenje plaćanja poreza na dobit i bespovratna novčana potpora (subvencija).

6. Kategorije državne potpore

Državne potpore koje će se dodijeljivati sukladno Nacrtu prijedloga zakona odnose se na regionalne državne potpore i potpore za usavršavanje povezane s investicijskim projektom.

6.1. Regionalne državne potpore

Regionalne državne potpore dodijeljivat će se za početnu investiciju ili za novootvorena radna mjesta povezana s investicijom.

Početak investicije, odnosno početak rada na projektu smatra se ili početak građevinskih radova ili prva preuzeta obveza u smislu narudžbe opreme, pri čemu su isključene pripremne studije izvedivosti.

U članku 5. stavak 1. Nacrta prijedloga zakona definiran je pojam početne investicije koja se odnosi na osnivanje novog poduzetnika, proširenje postojećeg poduzetnika i temeljitu promijenu u proizvodu ili proizvodnom procesu postojećeg poduzetnika.

Regionalna državna potpora ne može se dodijeliti poduzetnicima u teškoćama, poduzetnicima u sektoru čelika, brodogradnje (izgradnja pomorskih trgovačkih plovila od najmanje 100 bruto registarskih tona), industriji sintetičkih vlakana i sektoru prometa (članak 5. stavak 1).

6.1.1. Opravdani troškovi investicije

Koji se troškovi smatraju opravdanim troškovima, uređuje članak 5. stavak 5.(točke A i B) Nacrta prijedloga zakona i sukladni su točkama 34. i 40. Odluke o regionalnim potporama. Opravdani troškovi mogu biti materijalni i nematerijalni.

Materijalni troškovi jesu vrijednost nekretnina/zgrada i opreme/strojeva, dok se troškovi kupnje transportne opreme, troškovi za kupovinu zemljišta, ranije izgrađenih zgrada/građevina i ranije korištene opreme/strojeva ne uračunavaju u opravdane troškove.

Minimalno razdoblje očuvanja investicija u regiji, neovisno o njihovoj vrijednosti, nakon završetka, iznosi 5 godina za velike poduzetnike, a 3 godine za male i srednje poduzetnike.

Nematerijalni troškovi mogu uključivati određene kategorije ulaganja u nematerijalnu imovinu (patenti, licencije, know-how) do graničnog iznosa od 50% standardne osnovice. Nematerijalna imovina koja predstavlja opravdane troškove investicije mora zadovoljavati sljedeće uvjete:

– mora se koristiti isključivo u nositelju poticajnih mjera,

– mora se smatrati imovinom s mogućnošću otpisa (amortizirajuća imovina),

– mora biti kupljena od trećih strana po tržišnim uvjetima, isključujući povezane poduzetnike,

– mora biti uključena u imovinu nositelja poticajnih mjera, odnosno mora biti iskazana u bilanci nositelja poticajnih mjera najmanje pet godina.

6.1.2. Opravdani troškovi za novootvorena radna mjesta

Članak 5. stavak 5. (točka C) i stavak 11. alineja 1 Nacrta prijedloga zakona propisuje da opravdani troškovi otvaranja novih radnih mjesta moraju biti povezani s investicijom, a radna mjesta moraju biti otvorena kao izravna posljedica projekta ulaganja.

Novootvorena radna mjesta smatraju se ona radna mjesta koja vode povećanju broja radnika kod korisnika regionalne potpore u usporedbi s prosjekom broja radnika u proteklih dvanaest mjeseci. Radna mjesta izgubljena u proteklih dvanaest mjeseci trebaju se odbiti od broja novootvorenih radnih mjesta u istom razdoblju.

Opravdani troškovi izračunavaju se kao postotak bruto plaće u dvogodišnjem razdoblju, a nova radna mjesta moraju se otvoriti u roku od 3 godine nakon završetka radova. Minimalno razdoblje očuvanja radnih mjesta povezanih s investicijom iznosi 5 godina, za velike poduzetnike, odnosno 3 godine za male i srednje poduzetnike, kako to propisuje članak 5. stavak 5.(C) Nacrta prijedloga zakona. Način izračuna opravdanih troškova te uvjeti za očuvanje radnih mjesta sukladni su točkama 40. i 59. Odluke o regionalnim potporama.

6.1.3. Način izračuna iznosa državne potpore

Izračun iznosa (intenziteta) regionalne državne potpore propisan je u članku 5. stavku 6. (točke 1. i 2.) Nacrta prijedloga Zakona i odgovara točki 36. Odluke o regionalnim potporama, a izračunava se u odnosu na opravdane troškova za materijalnu i nematerijalnu imovinu investicijskog projekta ili u odnosu na troškove plaće za nova radna mjesta koja su otvorena kao izravna posljedica projekta ulaganja. To isključuje mogućnost istovremenog korištenja izračuna državne potpore u odnosu na materijalnu i nematerijanu imovinu projekta početnog ulaganja i u odnosu na troškove plaće za nova radna mjesta koja su otvorena kao izravna posljedica projekta ulaganja za isti investicijski projekt.

Intenzitet potpore izračunava se kao bruto ekvivalent potpore u smislu iznosa krajnje koristi koju od potpore ostvaruje nositelj poticajnih mjera (korisnik potpore) prije odbitka poreza na dobit, kako je to propisano člankom 5. stavak 7. Nacrta prijedloga zakona, što odgovara točki 41. Odluke o regionalnim potporama.

Minimalno 25% visine opravdanih troškova investicije mora biti osigurano od strane nositelja poticajnih mjera i ne smije sadržavati nikakvu državnu potporu, kako je to propisano člankom 5. stavak 6.(3) Nacrta prijedloga zakona, što odgovara točki 39. Odluke o regionalnim potorama.

Maksimalni intenzitet državnih potpora, neovisno o tome da li je obračunat u odnosu na opravdane troškova za investiciju u materijalnu i nematerijalnu imovinu projekta početnog ulaganja ili u odnosu na troškove plaće, propisan je u članku 5. stavku 8.(1) Nacrta prijedloga zakona.

Konkretno iznos/intenzitet državne potpore predstavlja bruto ekvivalent potpore do 50% opravdanih troškova investicije za velike poduzetnike, koji može biti uvećan za 10% bruto ekvivalenta potpore u slučajevima srednjih poduzetnika, odnosno uvećan za 20% bruto ekvivalenta potpore kod malih poduzetnika, a sukladno karti regionalnih državnih potpora, te predstavlja gornji prag, odnosno zbroj svih poticajnih mjera iz Nacrta prijedloga zakona, uključujući i potpore iz drugih izvora. Agencija je ocijenila da je to sukladno točkama 44. i 49. Odluke o regionalnim potporama kao i važećoj karti regionalnih potpora.

6.1.4. Veliki investicijski projekti

Potpore velikim investicijskim projektima uređene su u članku 5. Nacrta prijedloga zakona.

Naime, ukoliko vrijednost investicijskog projekta u kunskoj protuvrijednosti iznosi više od 50 milijuna eura, u članku 5. stavku 8.(4) i stavku 9. Nacrta prijedloga zakona, predviđena je sljedeća metodologija izračuna iznosa državne potpore:

– za dio investicije u visini do 50 milijuna eura maksimalni intenzitet ukupne potpore iznosi 100% gornje granice potpore utvrđenih kartom regionalnih državnih potpora,

– za dio investicije od 50 do 100 milijuna eura, maksimalni intenzitet ukupne potpore iznosi 50% gornje granice potpore utvrđene kartom regionalnih državnih potpora,

– za dio investicije iznad 100 milijuna eura, maksimalni intenzitet ukupne potpore iznosi 35% gornje granice potpore utvrđene kartom regionalnih državnih potpora.

U cilju sprečavanja umjetne podjele velikih investicijskih projekata na pod-projekte, Nacrt prijedloga Zakona u članku 5. stavku 9. točki 5. propisuje da veliki investicijski projekt predstavlja jedan investicijski projekt kada je investicija poduzeta u razdoblju od tri godine od strane istog investitora i sastoji se od dugotrajne imovine na nedjeljivi ekonomski način.

O velikim investicijskim projektima mora biti obaviješteno tijelo nadležno za provedbu sustava državnih potpora[[1]](#footnote-29081-1), ako ukupni iznos potpore iz svih izvora prelazi 75% maksimalnog iznosa potpore investicije s prihvatljivim troškovima u iznosu od 100 milijuna eura u kunskoj protuvrijednosti i koja se može dobiti, primjenjujući standardne iznose potpore za velike poduzetnike sukladno karti regionalnih potpora na dan kad će potpora biti odobrena i kada:

– korisnik potpore prije ulaganja pokriva više od 25% prodaje predmetnih proizvoda na predmetnom tržištu ili tržištima ili će nakon ulaganja ostvarivati više od 25% ili

– kapaciteti proizvodnje koji se otvore kao posljedice projekta obuhvaćaju više od 5% tržišta što je mjereno na osnovu podataka o vidljivoj potrošnji u odnosu na predmetni proizvod, osim ako je prosječna godišnja stopa rasta njegove vidljive potrošnje u posljednjih 5 godina iznad prosječne stope rasta BDP-a europskog gospodarskog prostora.

Spomenute zakonske odredbe sukladne su s odredbama iz Poglavlja 4.3., točke 67. Odluke o regionalnim potporama.

6.1.5. Uvjeti za dodjelu državne potpore s osnove investicija ili za novootvorena radna mjesta

U člancima 7., 8., 10., 12., 13. i 14. Nacrta prijedloga zakona određeni su uvjeti za dodijelu regionalne potpore čija visina ovisi o veličini poduzetnika, opravdanim troškovima investicije, njihovom intenzitetu, broju novootvorenih radnih mjesta, registriranoj stopi nezaposlenosti u županiji u kojoj se provodi investicijski projekt kao i od vrste aktivnosti koja će se obavljati u okviru investicijskog projekta (razvojno-inovacijske aktivnosti, aktivnosti poslovne podrške i investicije u aktivnosti visoke dodane vrijednosti).

U nastavku ove točke ukratko su opisani projekti/aktivnosti za koje se dodjeljuju regionalne državne potpore.

U članku 7. Nacrta prijedloga zakona propisano je da se mikropoduzetniku, čija vrijednost investicije iznosi minimalno 50.000 eura, stopa poreza na dobit umanjuje za 50% od propisane stope poreza na dobit u razdoblju od 5 godina od početka investicije uz uvjet otvaranja najmanje 3 nova radna mjesta povezana s investicijskim projektom i to unutar razdoblja od godinu dana nakon početka investicije.

U članku 8. stavak 1.-3. Nacrta prijedloga zakona propisani su porezni poticaji u obliku umanjenja propisane stope poreza na dobit što ovisi o visini investicije, uz obvezu poduzetnika na otvaranje novih radnih mjesta čiji broj ovisi o visini investicije. Izuzeće od obveze otvaranja novih radnih mjesta propisano je člankom 8. stavkom 4. Nacrta prijedloga Zakona u slučaju kada poduzetnik provodi modernizaciju tehnološkog procesa postojeće proizvodne linije ili pogona, pod uvjetom da tijekom cijelog razdoblja korištenja poticajnih mjera očuva jednaki broj radnih mjesta koje je imao u trenutku podnošenja prijave, ali ne kraće od tri godine od početka korištenja poticajnih mjera.

U članku 10. Nacrta prijedloga zakona, propisana je dodijela bespovratnih državnih potpora, za opravdane troškove otvaranja novih radnih mjesta povezanih s investicijskim projektom, čija visina zavisi od registrirane stope nezaposlenosti u županiji, prema podacima Državnog zavoda za statistiku za proteklu godinu. Ovisno o stopi nezaposlenosti u županiji, bespovratna novčana potpora iznosi od 3.000 do 9.000 eura za svako novootvoreno radno mjesto.

U članku 12. Nacrt prijedloga zakona predviđene su dodatne poticajne mjere za razvojno inovacijske aktivnost, aktivnosti poslovne podrške i aktivnosti usluga visoko dodatne vrijednosti.

– za investicije u razvojno-inovacijske aktivnosti odobrit će se povećanje potpore za iznos od 50% iz članka 10. Nacrta prijedloga zakona te bespovratna novčana potpora za kupnju opreme/strojeva u visini do 20% stvarnih opravdanih troškova kupnje opreme/strojeva, a u maksimalnom iznosu protuvrijednosti kuna do 0,5 milijuna eura, uz uvjet da kupljena oprema/strojevi moraju biti visoke tehnologije,

– za investicije u aktivnosti poslovne podrške i aktivnosti usluga visoke dodane vrijednosti odobrit će se povećanje potpore za iznos od 25% iz članka 10. Nacrta prijedloga zakona.

U članku 13. Nacrt prijedloga zakona propisane su poticajne mjere za kapitalne troškove investicijskog projekta koji predstavlja investiciju u dugotrajnu imovinu nositelja poticajnih mjera u iznosu u protuvrijednosti kuna od najmanje 5 milijuna eura uz otvaranja najmanje 50 novih radnih mjesta povezanih s investicijskim projektom i to unutar razdoblja od tri godine nakon početka investicije.

U slučaju realizacije navedenog kapitalnog investicijskog projekta, Nacrt prijedlog zakona, propisuje, mogućnost odobrenja bespovratne novčane potpore za troškove ulaganja u dugotrajnu imovinu i to za troškove izgradnje nove tvornice i industrijskog postrojenja ili ugostiteljsko-turističkog objekta te troškove kupnje novih strojeva odnosno proizvodne, čiji iznos ovisi o visini registrirane stope nezaposlenosti u županiji, prema podacima Državnog zavoda za statistiku za proteklu godinu a limitiran je visinom ulaganja u navedenu dugotrajnu imovinu.

U članku 14. Nacrta prijedloga zakona propisane su poticajne mjere za radno-intenzivne investicijske projekte koje se odnose na povećanje potpore za troškove otvaranja novih radnih mjesta povezanih s investicijskim projektom u određenom postotku od iznosa propisanih u članku 10. Nacrta prijedloga zakona, a taj postotak ovisi o broju novootvorenih radnih mjesta.

Radno intenzivni investicijski projekt predstavlja investiciju u dugotrajnu imovinu nositelja poticajnih mjera koja omogućuje otvaranja najmanje 100 novih radnih mjesta povezanih s investicijskim projektom i to unutar razdoblja od tri godine nakon početka investicije.

Za navedene aktivnosti/projekte maksimalni iznos državne potpore, koja se izračunava temeljem opravdanih troškova za materijalnu i nematerijalnu imovinu ili temeljem opravdanih troškova otvaranja novih radnih mjesta koji su opisani u točkama 6.1.1 i 6.1.2. obrazloženja ovog prethodno obvezujućeg mišljenja, ne može biti veći od iznosa iz točke 6.1.3. ovog prethodno obvezujućeg mišljenja.

Također, Agencija je ocijenila da Nacrt prijedloga zakona isključuje mogućnost bilo kakvog proizvoljnog tumačenja vrsta opravdanih troškova, odnosno mogućnost prekoračenja dozvoljenog intenziteta državnih potpora jer iznos regionalne državne potpore iz članaka 7., 8., 10., 12., 13., 14. i 20. Nacrta prijedloga zakona, ne može biti viši od maksimalno dopuštenog iznosa propisanog u članku 5. stavku 8. Nacrta prijedloga zakona.

Osim što je Nacrtom prijedloga zakona isključena dodjela državnih potpora u intenzitetima višim od propisanim, isti onemogućuje zlouporabu korištenja odobrenih državnih potpora od strane poduzetnika.

Konkretno, u člancima 7. i 8. Nacrta prijedloga zakona, propisano je da u slučaju da nositelj poticajnih mjera tijekom razdoblja korištenja porezne olakšice prestane biti obveznik poreza na dobit, prestaje mu pravo korištenja poreznih povlastica za preostalo razdoblje za koje su one odobrene, uz obvezu očuvanja radnih mjesta i investicijskog projekta, a u slučaju smanjenja broja novih radnih mjesta, prestaje mu pravo korištenja poreznih povlastica za čitavo razdoblje za koje su odobrene uz obvezu povrata sredstava ostvarenih korištenjem odobrenih povlastica uvećanih za iznos zakonske zatezne kamate. Nadalje, u članku 10. Nacrta prijedloga zakona propisano je da ukoliko nositelj poticajnih mjera ne zadrži nova radna mjesta najmanje pet godina od njihovog otvaranja, prestaje mu pravo korištenja bespovratnih novčanih potpora dodijeljenih za otvaranje novih radnih mjesta, uz obvezu povrata iskorištenih potpora, uvećanih za iznos zakonske zatezne kamate.

6.2. Državne potpore za usavršavanje

U članku 11. Nacrta prijedloga Zakona propisani su uvjeti za dodjelu državnih potpora za opće i posebno usavršavanje ukoliko su povezane s investicijskim projektom.

Mišljenje je Agencije da su opravdani troškovi i intenzitet potpore sukladni članku 39. Odluke o skupnim izuzećima, a pojam općeg i posebnog usavršavanja odgovara članku 38. Odluke o skupnim izuzećima.

Opće usavršavanje je namijenjeno stjecanju općeg znanja koje se koristi na sadašnjem, odnosno budućem radnom mjestu kod nositelja poticajnih mjera/korisnik državne potpore, prenosivo je kod drugih poduzetnika ili djelatnosti i koje znatno poboljšava mogućnost zapošljavanja radnika.

Posebno usavršavanje namijenjeno je stjecanju teoretskog i praktičnog znanja upotrebljivog na sadašnjem, odnosno budućem radnom mjestu kod nositelja poticajnih mjera/korisnika državne potpore, koje je neprenosivo ili ograničeno prenosivo kod drugih poduzetnika ili djelatnosti.

Opravdani troškovi u svrhu usavršavanja jesu: troškovi za instruktora, putni troškovi instruktora i osoba koje se usavršavaju, troškovi otpisa uređaja i opreme u skladu s opsegom njihova korištenja u svrhu usavršavanja, troškovi sudionika usavršavanja do visine svih prethodno navedenih opravdanih troškova, a u obračun se uključuju samo radni sati aktivnog sudjelovanja u usavršavanju i to nakon odbitka produktivnih radnih sati ili njihovog ekvivalenta.

Visina odobrenih bespovratnih novčanih sredstava u slučaju posebnog usavršavanja ne može prelaziti 25% za velike poduzetnike, odnosno 35% za srednje i 45% za male poduzetnike, u slučaju općeg usavršavanja intenzitet potpore ne može prelaziti 60% za velike poduzetnike, odnosno 70% za srednje i 80% za male poduzetnike.

Predviđeno je i dodatno ograničenje za dodjelu potpora za usavršavanje na način da intenzitet državne potpore za usavršavanje, zajedno s potporama za investicije odnosno potporama za otvaranje novih radnih mjesta, ne može prelaziti više od 50% opravdanih troškova ulaganja.

Radi izbjegavanja zlouporabe dodijeljenih državnih potpora za usavršavanje, u članku 5. stavku 11. alineji 3 Nacrta prijedloga zakona propisano je nositelju poticajnih mjera koji ne zadrži nova radna mjesta najmanje pet godina od njihovog otvaranja što se odnosi na velike poduzetnike, odnosno 3 godine za male i srednje poduzetnike, prestaje pravo korištenja bespovratnih novčanih potpora za usavršavanje uz obvezu povrata dodijeljenih novčanih sredstava uvećanih za iznos zakonske zatezne kamate.

7. Nadzor korištenja državnih potpora

U članku 16. Nacrta prijedloga zakona predviđen je nadzor odobrenih državnih potpora na način da nadležna ministarstva/davatelji državnih potpora, zajedno s Ministarstvom financija i ostalim nadležnim ministarstvima u čiji djelokrug spada investicijski projekt, provode nadzor nad korištenjem državnih potpora kod korisnika.

Korisnici državnih potpora dužni su tijekom cijelog razdoblja korištenja državnih potpora, podnositi godišnje pisano izvješće nadležnom ministarstvu i Ministarstvu financija o izvršenju investicijskog projekta, korištenju potpora, te očuvanju investicije i novootvorenih radnih mjesta. Ukoliko korisnik državne potpore ne izvrši svoju obvezu izvještavanja, prestaje mu pravo korištenja odobrenih poticajnih mjera.

8. Dostava i objava prethodno obvezujućeg mišljenja

Zaključno, Vijeće je mišljenja da su regionalne potpore i potpore za usavršavanje iz Nacrta prijedloga zakona sukladne s pravilima za dodjelu regionalnih potpora iz Odluke o regionalnim potporama i pravilima za dodjelu državnih potpora za usavršavanje iz Odluke o skupnim izuzećima, te je stoga odlučeno kao u izreci ovog prethodnog obvezujućeg mišljenja.

Budući je Nacrt prijedloga zakona sukladan sa Zakonom o državnim potporama, sukladno odredbi članka 10. stavka 2. Zakona o državnim potporama, ovo prethodno obvezujuće mišljenje dostavit će se Hrvatskom saboru i Vladi Republike Hrvatske, te će se isto, sukladno članku 18. Zakona o državnim potporama objaviti u »Narodnim novinama«.

Klasa: 430-01/12-06/05

Urbroj: 580-09-1/17-2012-15

Zagreb, 30. srpnja 2012.

Zamjenik predsjednice Vijeća za
zaštitu tržišnog natjecanja
Mladen Cerovac mag. iur., v. r.

[[1](#footnote-29081-1-backlink)] Sukladno ZDP-u, do ulaska Republike Hrvatske u Europsku uniju za provedbu sustava državnih potpora, odnosno odobrenje državnih potpora nadležna je Agencija za zaštitu tržišnog natjecanja, a nakon stjecanja članstva Europska unija.

Ostalo, NN 103/2012-2262